“Jekk ninsew lill-mejtin inkunu qtilnihom għat-tieni darba.” ― Elie Wiesel, Night Ħamsa u sebgħin sena ilu, il-Forzi Alleati lliberaw il-kamp ta' konċentrament Nazista ta' Auschwitz-Birkenau. Huma temmew l-aktar reat aborrenti fl-istorja Ewropea, il-qerda ppjanata tal-Lhud fl-Ewropa. Sitt miljun tifel u tifla, nisa u rġiel inqatlu kif ukoll miljuni ta' persuni innoċenti fosthom mijiet ta' eluf ta' Rom, ippersegwitati minħabba l-etniċità tagħhom. Il-prezz kien għoli ferm, iżda ftit seta' jkun aktar simboliku u trijonf akbar fuq in-Nazisti mill-fatt li din ir-rebħa tiġi kkommemorata f'Iżrael. Ir-reviżjoniżmu u n-nuqqas ta' edukazzjoni qed jheddu l-fehim komuni tan-natura unika tax-Shoah li hija meħtieġa biex “Qatt Iktar” tiġi tradotta f'azzjoni konkreta issa. Meta ningħaqdu llum mal-Kapijiet ta' Stat u ta' Gvern fil-laqgħa f'Ġerusalemm, aħna nżidu l-ilħna tagħna ma' dawk li huma determinati li ma jħallux lill-estremisti u l-populisti jibdlu d-definizzjoni u l-limiti - għal darba oħra - tad-dinjità tal-bniedem u l-ugwaljanza tal-bnedmin kollha. L-Olokawst kien traġedja Ewropea, kienet żvolta fl-istorja tagħna u l-wirt tagħha huwa minsuġ fid-DNA tal-Unjoni Ewropea. It-tifkira tax-Shoah mhijiex għan fih innifsu. Huwa wieħed mill-pedamenti tal-valuri Ewropej. Ewropa li tqiegħed lill-bniedem fiċ-ċentru tagħha, protett mill-istat tad-dritt, id-demokrazija u d-drittijiet fundamentali. Ninsabu f'salib it-toroq. Hekk kif in-numri ta' dawk li baqgħu ħajjin qed jonqos, se jkollna nsibu modi ġodda biex niftakru, u nieħdu x-xhieda tad-dixxendenti ta' dawk li baqgħu ħajjin. Huma jfakkruna biex inkunu viġilanti dwar iż-żieda fl-antisemitiżmu li qed thedded il-valuri li ngħożżu — il-pluraliżmu, id-diversità, u l-libertajiet tar-reliġjon u tal-espressjoni. Valuri li jgħożżu l-minoranzi: il-minoranzi kollha, u dejjem. Il-komunitajiet Lhud ikkontribwixxew biex tissawwar l-identità Ewropea u se jkunu dejjem parti minnha. Il-partijiet kollha tas-soċjetà tagħna, ġodda u qodma, għandhom iħaddnu dawn it-tagħlimiet mix-Shoah. Għandna d-dmir li npoġġu spalla ma' spalla mal-komunitajiet Lhud hekk kif iħossuhom mhedda mill-ġdid madwar l-Ewropa — riċentement f'Halle, fil-Ġermanja. L-Istati Membri kollha tal-UE huma magħqudin fid-determinazzjoni li kwalunkwe forma ta' razziżmu, antisemitiżmu u mibegħda m'għandhomx post fl-Ewropa u se nagħmlu dak kollu li hemm bżonn biex dawn jiġu miġġielda. L-awtoritajiet tal-Istat, kif ukoll l-atturi minn madwar is-setturi kollha tas-soċjetà ċivili għandhom jingħaqdu biex jaffermaw mill-ġdid viġilanza kostanti mill-Ewropa kull meta u kull fejn il-valuri demokratiċi jkunu mhedda. Ma nistgħux nibdlu l-istorja, iżda t-tagħlimiet mill-istorja jistgħu jibdluna. Ursula von der Leyen Charles Michel David Maria Sassoli Pres. tal-Kummissjoni Ewropea, Pres. tal-Kunsill Ewropew Pres. tal-Parlament Ewropew